
	Қазақстан Республикасы Премьер-Министрінің орынбасары – Ұлттық экономика министрі
2026 жылғы 28 қыркүйектегі
№ 158

	бұйрығымен бекітілген






[bookmark: _GoBack]
[bookmark: z18]Жергілікті қоғамдастық жиындарын өткізу регламенті


1-тарау. Жалпы ережелер

1. Осы жергілікті қоғамдастық жиындарын өткізу регламенті (бұдан әрі – Регламент) «Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасы Заңының (бұдан әрі – Заң) 
39-3-бабының 5-1-тармағына сәйкес әзірленді.


2-тарау. Жергілікті қоғамдастық жиындарын өткізу тәртібі

2. Жергілікті маңызы бар мәселелерді шешу үшін аудандық маңызы бар қалалардың, ауылдардың, кенттердің, ауылдық округтердің аумағында жергілікті қоғамдастық жиыны өткізіледі.
[bookmark: z20][bookmark: z34][bookmark: z95]Жергілікті қоғамдастық жиыны қажеттілігіне қарай жергілікті мәні бар аса маңызды мәселелер бойынша өткізіледі:
1) жергілікті қоғамдастықтың басым міндеттерін және оларды іске асыру мерзімдерін айқындау;
2) төрт жыл мерзіміне жергілікті қоғамдастық жиналысының жиырма бес адамға дейінгі құрамын айқындау;
3) аудандардың (облыстық маңызы бар қалалардың) мәслихаттарына, аудандардың (облыстық маңызы бар қалалардың), аудандық маңызы бар қалалардың, ауылдардың, кенттердің, ауылдық округтердің әкiмдеріне, жергілікті өзін-өзі басқару органдарына жергілікті маңызы бар мәселелер бойынша ұсыныстар енгізу;
4) жергілікті өзін-өзі басқару функцияларын жүзеге асыру мәселелері бойынша әкімдердің есептерін тыңдау және талқылау;
5) Жайылымдарды басқару және оларды пайдалану жөніндегі жоспардың іске асырылу барысы туралы аудандық маңызы бар қала, кент, ауыл, ауылдық округ әкімдерінің жыл сайынғы есептерін тыңдау және талқылау; 
6) сайлауалды бағдарламалардың іске асырылу барысы туралы аудандық маңызы бар қала, ауыл, кент, ауылдық округ әкімдерінің жыл сайынғы есептерін тыңдау және талқылау;
7) аудан (облыстық маңызы бар қала) мәслихатының атқарған жұмысы, оның тұрақты комиссияларының қызметі туралы мәслихат есептерін тыңдау және талқылау.
3. Жергілікті қоғамдастық жиыны Заңға сәйкес жергілікті қоғамдастық жиналысын ұйымдастыру және тарату туралы шешім қабылдайды.
4. Жергілікті қоғамдастық жиынын аудандық маңызы бар қала, ауыл, кент, ауылдық округ әкiмдері өздігінен не осы аумақта тұратын және оған қатысуға құқығы бар және оны шақыру қажеттігі туралы өтінішке тегін, атын, әкесінің атын (ол болған жағдайда) және тұрғылықты жерін көрсете отырып, қол қойған жергілікті қоғамдастық мүшелерінің кемінде он пайызының бастамасы бойынша шақыруы мүмкін.
Жергілікті қоғамдастық жиыны осы аумақта тұратын және оған қатысуға құқығы бар жергілікті қоғамдастық мүшелерінің кемінде он пайызы қатысқан кезде өтті деп есептеледі.
5. Жергілікті қоғамдастық жиынының бастамашылары тиісті аудан (облыстық маңызы бар қала) әкімін жергілікті қоғамдастық жиынын өткізу туралы болжамды жиын күнінен он күн бұрын хабарлайды.
Тиісті аудан (облыстық маңызы бар қала) әкімінің оң шешімі алынған кезде жергілікті қоғамдастық жиынын өткізуге рұқсат беріледі.
6. Жергілікті қоғамдастық жиынын өткізуді аудандық маңызы бар қала, ауыл, кент, ауылдық округ әкімдері ұйымдастырады.
7. Жергілікті қоғамдастық жиынын шақыру уақыты, орны туралы жергілікті қоғамдастық жиналысының мүшелері ол өткізілетін күнге дейін күнтізбелік үш күннен кешіктірілмей хабардар етілетін Заңның 39-3-бабының 
3-тармағының 4-3) тармақшасында көзделген жағдайды қоспағанда, өткізілетін күнге дейін күнтізбелік он күннен кешіктірілмей, жергілікті қоғамдастық жиынын шақыру уақыты, орны және талқыланатын мәселелер туралы жергілікті қоғамдастық халқы бұқаралық ақпарат құралдары арқылы немесе өзге де тәсілдермен хабардар етіледі.
8. Жергілікті қоғамдастық жиынын шақыру басталар алдында әкім аппараты қатысатын жергілікті қоғамдастық мүшелерін тіркейді, оның нәтижелерін әкім немесе ол уәкілеттік берген адам жиынды шақыру басталар алдында жария етеді және шақырылымды өткізу орны мен уақытын көрсете отырып, жиынның хаттамасына енгізеді.
9. Кәмелетке толмаған адамдар, сот әрекетке қабілетсіз деп таныған адамдар, сондай-ақ сот үкімі бойынша бас бостандығынан айыру орындарында ұсталатын адамдар жергілікті қоғамдастық жиынына қатыспайды.
10. Жергілікті қоғамдастық жиынына қатысушылардың талқылауға және шешімдер қабылдауға қатысуын қамтамасыз ететін цифрлық объектілерді пайдалана отырып, жергілікті қоғамдастық жиынын өткізуге жол беріледі.
11. Жергілікті қоғамдастық жиынын аудандық маңызы бар қала, ауыл, кент, ауылдық округ әкімі немесе ол уәкілеттік берген адам ашады.
12. Жергілікті қоғамдастық жиынын жүргізу үшін жергілікті қоғамдастық жиынының төрағасы мен хатшысы ашық дауыс беру арқылы сайланады. Күн тәртібін жергілікті қоғамдастық жиыны бекітеді.
13. Жергілікті қоғамдастық жиынында хаттама жүргізіледі, онда:
1) жергілікті қоғамдастық жиынын өткізу күні мен орны;
2) тиісті аумақта тұратын және жергілікті қоғамдастық жиынына қатысуға құқығы бар жергілікті қоғамдастық мүшелерінің жалпы саны;
3) қатысушылардың саны және олардың тегі, аты, әкесінің аты (ол болған жағдайда) көрсетілген тізім;
4) жергілікті қоғамдастық жиынының төрағасы мен хатшысының тегі, аты, әкесінің аты (ол болған жағдайда);
5) күн тәртібі, сөйленген сөздердің мазмұны және қабылданған шешімдер көрсетіледі.
Хаттамаға жергілікті қоғамдастық жиынының төрағасы мен хатшысы қол қояды және ол тиісті аудандық маңызы бар қала, ауыл, кент, ауылдық округ әкіміне беріледі. 
14. Жиын шақырылымына аудан (облыстық маңызы бар қала) әкімі аппаратының, мемлекеттік мекемелер мен кәсіпорындардың, сондай-ақ мәселелері жиын шақырылымында қаралатын жеке және заңды тұлғалардың өкілдері, бұқаралық ақпарат құралдарының және қоғамдық бірлестіктердің өкілдері шақырылады.
[bookmark: z58]Осы тармақтың бірінші бөлігінде көрсетілген шақырылған адамдар шешімдер қабылдау кезінде дауыс беруге қатыспайды.
Мәслихат депутаттары жергілікті қоғамдастық жиындарына қатысуға құқылы.
15. Жиын шақырылымдарында баяндамалар, қосымша баяндамалар, жарыссөздерде сөз сөйлеу үшін сөйлеу регламентін және жиын шақырылымын жүргізу тәртібін төраға айқындайды. Баяндамашылар мен қосымша баяндамашыларға сұрақтарға жауап беру үшін уақыт беріледі. Егер сөз сөйлеуші белгіленген уақыттан асып кетсе, жиынның төрағасы оның сөзін тоқтатады немесе жиын шақырылымдарына қатысқандардың көпшілігінің келісуімен сөз сөйлеу уақытын ұзартады.
Жиын төрағасы өз бастамасы немесе жиынның уәжді ұсынысы бойынша үзілістер жариялай алады.




3-тарау. Жергілікті қоғамдастық жиынының шешімдерін қабылдау

16. Егер жергілікті қоғамдастық жиынына қатысушылардың жартысынан көбі дауыс берсе, жергілікті қоғамдастық жиынының шешімі қабылданған болып саналады.
17. Жергілікті қоғамдастық жиынында қабылданған шешімдерді аудандық маңызы бар қала, ауыл, кент, ауылдық округ әкімдері міндетті түрде қарауға тиіс.
18. Аудандық маңызы бар қала, ауыл, кент, ауылдық округ әкімдері жергілікті қоғамдастық жиынының шешімімен келіспейтінін білдіруге құқылы, бұл осындай келіспеушілікті туғызған мәселелерді қайтадан талқылау арқылы шешіледі.
Ауылдық округ әкімінің келіспеушілігін тудырған мәселелерді шешу мүмкін болмаған жағдайда, мәселені жоғары тұрған әкім шешеді.
Жергілікті қоғамдастық жиналысы келіспеушілік тудырған мәселелерді қайтадан талқылағаннан кейін ауылдық округ әкімі екі жұмыс күні ішінде жоғары тұрған әкімге және тиісті аудан (облыстық маңызы бар қала) мәслихатына жергілікті қоғамдастық жиналысының хаттамасын жібереді.
Заңның 11-бабында көзделген тәртіппен тиісті аудан (облыстық маңызы бар қала) мәслихатының отырысында алдын ала талқылау және оның шешімінен кейін жоғары тұрған әкім бес жұмыс күні ішінде шешім қабылдайды. 
19. Жергілікті мемлекеттік басқару және өзін-өзі басқару органдары, лауазымды адамдар өз құзыреті шегінде жергілікті қоғамдастық жиынында қабылданған және аудандық маңызы бар қала, ауыл, кент, ауылдық округ әкімдері мақұлдаған шешімдердің орындалуын қамтамасыз етеді.
20. Жергілікті қоғамдастық жиынында қабылданған шешімдер бұқаралық ақпарат құралдары немесе өзге де тәсілдер арқылы таратылады. Қажет болған жағдайда жергілікті қоғамдастық жиынының қорытындылары бойынша аудандық маңызы бар қала, ауыл, кент, ауылдық округ әкімдері шешім қабылдайды.




